Papersnake/gushiwen huggingface dataset:
闭门
徐夤（唐代）

闭却闲门卧小窗。更何人与疗膏肓。一生有酒唯知醉，

四大无根可预量。骨冷欲针先觉痛，肉顽频灸不成疮。

漳滨伏枕文园渴，盗跖纵横似虎狼。
贻老僧
信禅师（宋代）

俗腊知多少，庞眉拥毳袍。看经嫌字小，问事爱声高。

暴日终无厌，登阶渐觉劳。自言曾少壮，游岳两三遭。
瑞鹤仙（立春）
赵闻礼（宋代）

冻痕消梦草。又招得春发，旧家池沼。园扉掩寒悄。倩谁将花信，偏传深窈。追游趁早。便裁却、春衫短帽。任残梅、飞满溪桥，和月醉眠清晓。

年少。青丝纤手，彩胜娇鬟，赋情谁表。南楼信杳。江云重，雁归少。记冲香嘶为，流红回岸，几度绿杨残照。想暗黄、依旧东风，灞陵古道。
王给事挽词
楼钥（宋代）

宦学素称豪，仍闻吏事高。
精神虽腹满，抚字亦心劳。
藩辅连三组，沉痾见二毛。
胡床庾楼在，残月堕江皋。
送上官察院归闽中
彭汝砺（宋代）

南山幽幽，非可陵之丘。渊渊其渊，非潢污之泉。我徒以趋，君假我以车。

我泳而游，君载我以舟。君行未至，我心非乐。君去不迟，如之何勿思。

是用作歌，以告吾怀。
侄宗侯邀游七星岩偕张副宪历观岩洞奇胜尽夕而还谩赋二十六韵
叶汉（明代）

羁居如系匏，岑岑意不悦。言拉素心人，看山出城阙。

一苇航清津，肩舆周以折。初望七星峰，亭亭当面列。

翠飞乱云烟，连绵更断绝。窈窕数回环，逡巡见洞穴。

偃仰出蛟虬，天花到点缀。心目划然惊，摇头还咋舌。

道人跪陈词，此是初搆结。渐入渐怪殊，一洞更一闑。

敞者如国门，幽者如奥渫。或如刻丹楹，或如镂锦楶。

舞凤乍翻翔，蜕龙神变谲。天豁星累垂，地危鳌奋烈。

锷锷柱凌冰，层层空积雪。七洞迂嵁岩，三门抗岌巀。

沿旁户牗开，未可穷凹凸。顾睨转千姿，神形不暇接。

陟降历餔昏，疲劳忘䠥𨇨。喟然念元工，巧机何太泄。

九州有是观，丘壑总成劣。僻置万里遥，寻常作标揭。

大泄还大藏，至巧如至拙。疑是巨灵心，苦厌世尘亵。

此游惬此生，难为众人说。所恨尚樊笼，山灵应咄咄。
禽言 其八
伍瑞隆（明代）

射虎射虎谁射虎，山前一物似虎子。但闻张弓未下矢，矢尚未下虎未死。

噫嘻吁噫，人乃射羊虎射虎。
次南坦同白岩公登苍岩联句
顾璘（明代）

苍岩高出太行颠，下瞰南州数点烟。海外忽来玄鹤驾，人间重见白云篇。

行藏玉雪谁相染，咳唾珠玑并可传。不向山林瞻气象，岂知台省有神仙。
锦城秋寄怀弘播上人
李洞（唐代）

极顶云兼冻，孤城露洗初。共辞嵩少雪，久绝贝多书。

远照雁行细，寒条狖挂虚。分泉煎月色，忆就茗林居。
林下十二子诗 柳子春
王十朋（宋代）

夹道青青柳子春，自从栽植几番新。如今已作参天树，应笑衰迟老主人。
胥村
蔡沈（宋代）

楚国当年滥政刑，子胥何事亦鞭平。
当时若有权轻重，止合终身去郢城。
秋晚二绝·其二
周紫芝（宋代）

月向寒林欲上时，露从秋后已沾衣。
微萤不自知时晚，犹抱馀光照水飞。
雨洗山
朱元璋（明代）

初光入暑木阴森，远迩层峦尘满林。浩荡薰风至时雨，洗清岩满爽烦襟。

天边浪滚因松绿，山外云飞仗气深。正是农家耕耨节，野田处处尽歌吟。
次韵答周子友同年
周孚（宋代）

穷年蠹鱼痴，吾伎止此耳。圯下一编书，宜州老太史。

欲追千里驾，竟作一篑止。隔江招手处，此事付之子。

秋蝉蜕寒林，祝渠从此始。
海月
易训（明代）

海门人坐夜三更，万里潮来月又生。历乱江山还共照，微茫天地渐分明。

珠光水荡鱼龙窟，野旷风摇雁鹜声。便欲乘槎穷绝岛，南溟秋望不胜情。
煞·赠长春宫雪庵学士
王伯成（元代）

莫苦求，休强揽。莫教邂逅遭坑陷。恐哉笞杖徒流绞，慎矣公侯伯子男。争夸炫，千钟美禄，一品高衔？
花栽二首（一作买花栽）
元稹（唐代）

买得山花一两栽，离乡别土易摧颓。

欲知北客居南意，看取南花北地来。

南花北地种应难，且向船中尽日看。

纵使将来眼前死，犹胜抛掷在空栏。
杂咏一百首 其八十一 项橐
刘克庄（宋代）

义理无穷尽，虽丘或未知。老聃与项橐，圣岂有常师。
章贡三咏
徐鹿卿（宋代）

崇山脩竹小兰亭，人在云烟深处行。环立千竿了清绝，中盘一径巧纡萦。

纷纷雁鹜庭堆案，扰扰蝇蜗市有声。洞里道人忘底事，小桥西畔句初成。
偷声木兰花 春情寄白下故人
王士祯（清代）

绿杨阴里秋千索。乳燕学飞池上阁。水涨银塘。落絮浮萍又夕阳。

方山亭下江南路。画桨凌波从此去。十四楼空。万叶千花泪眼中。
除夕瞎堂梅花再放
释函是（明代）

岭表梅花不见腊，今年寒尽数枝开。谁怜海国僧归后，故遣庐山春信来。

就下似临三峡水，因高疑傍七贤台。暗香处处应无别，欲剥黄柑拟雪杯。
月夜送弱翁
实印（明代）

山客复何去，柴门故夜开。
月寒醒鸟梦，松影误溪苔。
水上孤舟解，林端一磬来。
知君非远别，相送亦徘徊。
和独钓 其二
韦骧（宋代）

古人多隐钓，意不在徵求。稽海曾垂犗，磻溪旧直钩。

声名当日晦，德业后来收。莫笑临流者，持竿迹更幽。
侧犯·恨花开尽
赵文（宋代）

恨花开尽，夜深自敛胭脂颗。雨过。绕曲曲花篷锦围裹。浮空烧蜜矩，香雾霏霏堕。无那。倚滴滴娇红笑相亸。歌俦饮伴，花底围春坐。念满眼、少年人，谁更老於我。岁岁花时，洞门无锁。莫负东君，酒盟诗课。
昔梦四首 其二
曾习经（清代）

忧患浮生事，还来读道书。银灯消昔梦，华屋及春居。

寂历旧情谢，萧条清夜沮。行郎空柘弹，归马欲踌躇。
过金口市江中有渚名鲤鱼甲渚上有芦花连日遇逆风舟以寸进挽舟者行芦中成四绝 其二
王十朋（宋代）

鲤鱼甲露江中渚，芦荻花浮渚上霜。樯影落江疑是钓，巨鳞惊跃鹭飞忙。
三月十二日晚雨因取渊明诗微雨洗高林清飚矫
滕岑（宋代）

蚕妇正望晴，耕夫又须雨。
蚕既恶湿叶，牛惟便润土。
我不事农桑，薄禄仰官府。
衣食有不足，何敢怨贫窭。
别金颜老
李石（宋代）

涪州一别十年强，君自游行几退藏。
好是金颜无佛处，却来铁面坐禅床。
谢周唐柳分惠宣梨二首
袁说友（宋代）

啄木门初扣，分甘味占高。
风标夸饤坐，津润忆流膏。
剩受千梨户，宁辞五藏刀。
一杯须领意，老欲为渠饕。
除夕与诸弟饮即席
褚荣槐（清代）

腊鼓声中饯岁忙，屠苏递饮缓传觞。贫家行乐仍寒俭，老母加传便吉祥。

酒气暖融帘外雪，禅心深炷佛前香。寺钟未动晴云晓，已有春风到草堂。
和原甫侍读从幸后苑观稻之什
胡宿（宋代）

稼殿秋香熟，烟畦早景鲜。玉虬乘暇日，铜雀报丰年。

压地黄云重，含风宝粒坚。三登繄帝力，一豫俯天田。

幸厕标章读，仍陪从跸宣。赐禾知礼厚，视草觉恩偏。

釐席思前问，经帷惜外迁。妙诗深雅意，王政食为先。
题曾无媿月窗
杨万里（宋代）

阿兄清云巢，阿弟清月窗。
乾坤清气只云月，一家两手并取将。
清巢不用木，只架云为屋。
清窗不用棂，只掇月为庭。
兜罗绵上住兄子，银色界中著吾弟。
阿兄云向笔下生，阿弟月向诗中明。
弟兄云月两清绝，云月何曾有分别。
不知云月入胸中，为复胸中有云月。
点绛唇
张元干（宋代）

水鹢风帆，两眉只解相思皱。悄然难受。教我怎唧口留。

待得书来，不管归时瘦。娇痴后。是事撋就。只这难依口。
宿大麻田舍
欧大任（明代）

柴门日方夕，弛担白牛溪。林密时防虎，山深少听鸡。

村舂疃户左，渔鼓石礁西。愧似庞居士，襄阳老一犁。
湓江宿舟中
释德洪（宋代）

琵琶亭下孤舟宿，夜静风清水四围。蝴蝶梦中江月白，芦花鸣笛钓船归。
晚霁欲归三绝 其三
周紫芝（宋代）

印颗初封马在庭，杖藜犹傍竹边行。老兵莫漫催人去，且听幽禽说晚晴。
忆秦娥
万俟咏（宋代）

天如洗。金波冷浸冰壶里。冰壶里。一年得似，此宵能几。

等闲莫里阑干倚。马蹄去便三千里。三千里。几重云岫，几重烟水。
自礼贤还鹅湖望山顶飞流有作二首
张嵲（宋代）

夹日赤云方变火，行人渴肺欲生尘。
飞流百丈垂虹冷，愧尔山中宴坐人。
竹子滩逢广漕张公诩二首 其二
郭祥正（宋代）

会合嗟无酒，留连漫索茶。晚云随落日，归雁集寒沙。

自达聊安命，多言任指瑕。吾宗有令弟，恩复出君家。
和沈仲一北湖十咏·宜雨亭
陈傅良（宋代）

看花只为雨愁人，一片才飞减却春。
独此得春无尽藏，每於愁外见精神。
答松源和尚举竹篦话颂
释净全（宋代）

黑漆竹篦握起，迅雷不及掩耳。
德山临济茫然，懵底如何插嘴。
送李评事游越
张籍（唐代）

未习风尘事，初为吴越游。露沾湖草晚，日照海山秋。

梅市门何在，兰亭水尚流。西陵待潮处，知汝不胜愁。
白岩诸公饯于梨云禅房留别石门分得荣字
储巏（明代）

乘传翻惭里巷荣，故园犹及见秋清。骊驹慷慨燕南调，鱼鸟侵寻海上盟。

刻烛敢忘今夕会，据鞍非复少年行。春明紫禁烟花绕，想共趋朝听晓莺。
浣溪沙·风雨高楼悄
况周颐（清代）

风雨高楼悄四围，残灯黏壁淡无辉，篆烟犹袅旧屏帏。
己忍寒欺罗袖薄？
断无春逐柳绵归。
坐深愁极一沾衣。
雨中花慢
张孝祥（宋代）

一叶凌波，十里驭风，烟鬟雾鬓萧萧。认得兰皋琼佩，水馆冰绡。秋霁明霞乍吐，曙凉宿霭初消。恨微颦不语，少进还收，伫立超遥。

神交冉冉，愁思盈盈，断魂欲遣谁招。犹自待、青鸾传信，乌鹊成桥。怅望胎仙琴叠，忍看翡翠兰苕。梦回人远，红云一片，天际笙箫。
侍从宜春苑奉诏赋龙池柳色初青听新莺百啭歌
李白（唐代）

东风已绿瀛洲草，紫殿红楼觉春好。
池南柳色半青青，萦烟袅娜拂绮城。
垂丝百尺挂雕楹，上有好鸟相和鸣，间关早得春风情。
春风卷入碧云去，千门万户皆春声。
是时君王在镐京，五云垂晖耀紫清。
仗出金宫随日转，天回玉辇绕花行。
始向蓬莱看舞鹤，还过茝若听新莺。
新莺飞绕上林苑，愿入箫韶杂凤笙。
枕上
陆游（宋代）

青丝玉井辘轳声，砳叶风枝鹎鵊鸣。
造物未容闲到死，又从枕上得诗情。
送翰林王孟旸参将安南
王璲（宋代）

暂辍含香直晓班，新参将阃出平蛮。
黄茅绿树千重岭，瘴雨蛮云几处关。
去马正逢椰子熟，归旌定及荔枝斑。
知卿素有雄豪笔，须勒神功镇海山。
呈赵蕲州善扛
赵蕃（宋代）

雨合园林水满地，黄鹂无语鹭频窥。
哦吟张日大自好，黜陟与时殊不知。
北海定欣真识面，阿连还喜伴成诗。
自从诸老凋零后，此事于今更属谁。
遗建茶于惠老
袁说友（宋代）

东入吴中晚，团龙第一奁。
政须香齿颊，莫惯下姜盐。
笑我便搜搅，从君辨苦甜。
更烦挥妙手，银粟看纖纖。
因举楞严经七处徵心成颂
释清远（宋代）

善逝明知直不邪，要穷妄识是空花。故令庆喜推心目，胜相初空始出家。

在内何缘昧肝胃，相知在外又成差。琉璃比眼还同境，闭障开明未有涯。

合处随生难定体，根尘兼带转蓬麻。世间一切都无著，水陆空行作翳瑕。

七处无归全失措，从兹始得遍河沙。
送殿中杨监赴蜀见相公（杜鸿渐镇蜀，辟杨炎为判官）
杜甫（唐代）

去水绝还波，泄云无定姿。人生在世间，聚散亦暂时。

离别重相逢，偶然岂定期。送子清秋暮，风物长年悲。

豪俊贵勋业，邦家频出师。相公镇梁益，军事无孑遗。

解榻再见今，用才复择谁。况子已高位，为郡得固辞。

难拒供给费，慎哀渔夺私。干戈未甚息，纪纲正所持。

泛舟巨石横，登陆草露滋。山门日易久，当念居者思。
日南长至小饮於双清楼坐客九人皆一时名胜各
王志道（宋代）

一杯春酒对湖山，远胜夷犹绿水间。
觅句未工天欲暮，碧动飞满舍前湾。
李花已尽再用前韵末章专属蒙景明资一笑也
冯时行（宋代）

向来风前见桃李，今日纷纷落风尾。
老人於花亦何有，不用天风事嗔喜。
漫天高跨风力长，更飞急雨湔余香。
雪儿歌底踏舞马，燕子泥边随滥觞。
明妆皎皎争前列，触手还羞疑不洁。
芳菲已断阳台梦，只有消烦嚼冰雪。
明年祢应花更奇，岂无方略留春辉。
欲作短章凭阿素，只待西邻之子归。
阮郎归·杏花疏雨洒香堤
佟世南（清代）

杏花疏雨洒香堤，高楼帘幕垂。远山映水夕阳低，春愁压翠眉。
芳草句，碧云辞，低徊闲自思。流莺枝上不曾啼，知君肠断时。
李白谪仙诗
苏轼（宋代）

我居青空里，君隐红埃中。声形不相吊，心事难形容。

欲乘明月光，访君开素怀。天杯饮清露，展翼登蓬莱。

佳人持玉尺，度君多少才。玉尺不可尽，君才无时休。

对面一笑语，共蹑金鳌头。绛宫楼阙百千仞，霞衣谁与云烟浮。
田园杂兴 其三
沈谨学（清代）

树林延暝色，日落原野晚。飞鸟各就栖，我亦荷锄返。

酌酒茅檐下，披襟以自远。不惜四体勤，所幸饥寒免。
和柳子厚诗十七首 其十四 十二月二十三日大雪中种物
程俱（宋代）

密云弥四极，纷纷乱空华。斯须失千嶂，僵木忽以芽。

眼中万株春，璀璨通岩涯。迨此凡艳熄，坤舆净无瑕。

苍根移远梅，不惮涧谷遐。含冰伴幽独，思虑无由邪。

宝树发银界，无脩證三耶。皎皎天宇外，何劳凌绛霞。
秋郊
殷云霄（明代）

今日忽不乐，怅然歌式微。来游荒野大，坐觉晚云飞。

秋叶不相待，海潮空自归。凭谁问所往，寂寞故人稀。
宿陕府北楼奉酬崔大夫二首
陆畅（唐代）

楼压黄河山满坐，风清水凉谁忍卧。

人定军州禁漏传，不妨秋月城头过。

一别朱门三四春，再来应笑尚风尘。

昨宵唯有楼前月，识是谢公诗酒人。
寄左偃
李中（五代）

萧条陋巷绿苔侵，何事君心似我心。贫户懒开元爱静，

病身才我便思吟。闲留好鸟庭柯密，暗养鸣蛩砌草深。

况是清朝重文物，无愁当路少知音。
金丹诗诀 其二十四
陈楠（宋代）

阴火息时阳火销，理分卧立顺羲爻。更随黑白天边月，六候方终晦朔交。
答妇兄林公遇四首
刘克庄（宋代）

挹君如玉雪，未易得亲疏。
何日深山里，同灯共读书。
颂古十六首
释道宁（宋代）

工巧诸伎艺，头头迸出真祥瑞。
瞥然端坐到家乡，堪笑维摩谈不二。
南至日太史登台书云物
裴逵（唐代）

圆丘才展礼，佳气近初分。太史新簪笔，高台纪彩云。

烟空和缥缈，晓色共氛氲。道泰资贤辅，年丰荷圣君。

恭惟司国瑞，兼用察人文。应念怀铅客，终朝望碧雰。
旅舍言怀
释智圆（宋代）

旅舍少相识，孤吟俗态分。
客情生夜雨，归梦入秋云，
砌冷萤频过，窗幽雁忽闻。
西峰泉石在，终去谢人群。
送俞漕子清大卿赴召二首
杨万里（宋代）

自笑孤踪霜叶轻，官游何幸并耆英。
合符先後分江郡，接武差池缀月卿。
爱我从来两胶漆，与公别是一亲情。
老身无用难提挈，尚有儿曹累使令。
荷钱
屈仲舒（明代）

一生池沼自馨香，不与青铜较短长。莲叶田田无可用，也能平买数鸳鸯。
辰阳驿咏石
周家禄（清代）

古有大力人，天地始开辟。割裂大圜体，扶峙九州脊。

蛮方五溪险，苗疆六里籍。山高偪天小，溪多侵地窄。

吾从马底司，来趣辰阳驿。千流迸一怒，一关扼众嗌。

请迥使者车，暂止游客屐。为君瀹清泉，听我貌奇石。

大股嵩华剖，小垛磊砢积。植柯仰厉斧，筑堵俯开隙。

木札险离斤，衣袽破就刺。元冥汎水痕，祝融炽火迹。

红陈廪君粟，断烂穆满册。其间杂丑怪，乍睹惊辟易。

虎视爪齐奋，熊经掌待擘。层累牛戴牛，偻立躄迎躄。

鬒女笑整鬟，𩒱人怒脱帻。皮坚幕浑敦，窾空鼓霹礰。

由来少文章，颇复有络脉。赋形不害蠢，取姿全在瘠。

江南佳山水，吴中盛园宅。百金买皱瘦，寸顽抵圭璧。

良工费搜罗，兹地独狼藉。君知天下奇，造物故不惜。
降旨免甘省辛已年正供诗以纪事
弘历（清代）

边省民风淳，是予亟嘉眷。师旅所由经，能无劳郡县。

连岁免正供，给值酬输转。遇灾仍赈恤，闾阎期惠遍。

即今纵武成，休养宁当缓。预免循向例，初春颁涣汗。

惠心勿问吉，助阳实政见。
阳春曲·题情
白朴（元代）

轻拈斑管书心事，细折银笺写恨词。可怜不惯害相思，则被你个肯字儿，迤逗我许多时。

鬓云懒理松金凤，胭粉慵施减玉容。伤情经岁绣帏空，心绪冗，闷倚翠屏。

慵拈粉线闲金缕，懒酌琼浆冷玉壶。才郎一去信音疏，长叹吁，香脸泪如珠。

从来好事天生俭，自古瓜儿苦后甜。奶娘催逼紧拘钳，甚是严，越间阻越情忺。

笑将红袖遮银烛，不放才郎夜看书。相偎相抱取欢娱，止不过迭应举，及第待何如。

百忙里铰甚鞋儿样，寂寞罗帏冷篆香。向前搂定可憎娘，止不过赶嫁妆，误了又何妨。
双溪雨后暴涨
释今无（明代）

天吴一笑溢双溪，春鸟绵蛮草色萋。舟入湟川云自厚，风回衡岳浪难低。

洞门虎迹游龙卧，天上人家宿雾齐。万点山尖无觅处，樵歌人亦对吾迷。
冬至下寄舍弟时应赴入京（杂言）
丘为（唐代）

去去知未远，依依甚初别。他乡至下心，昨夜阶前雪。

终日读书仍少孤，家贫兄弟未当途。适远才过宿舂料，

相随惟一平头奴。男儿出门事四海，立身世业文章在。

莫漫忆柴扉，驷马高车朝紫微。江南驿使不曾断，

迎前为尔非春衣。
松石 其二
刘跂（宋代）

向来爱鼎已成癖，今日还书真是痴。不分多求董威辇，只应重老李咸熙。
宋江三十六赞
龚开（宋代）

鸷禽雄长，惟鵰最狡。
毋扑天飞，封狐在草。
大雪与俞少卿二首
袁燮（宋代）

歉岁隆冬水不冰，铃斋谁与破愁城。
缤纷忽作纤腰舞，照曜俄添老眼明。
玉不坚牢终可贵，花非剪刻自然成，
大田来岁应多稼，看取仓箱处处盈。
题清致轩
胡奎（元代）

玉湖清冰清彻底，铜盘甘露甘如醴。一洗胸中万斛尘，挥毫濯以蔷薇水。

坐中宾客且勿喧，听我长歌清致之高轩。闻道幽居最清绝，人物似是瀛洲仙。

五峰佳气郁不散，仰见华盖当中天。朝朝拄笏延爽气，空翠飞落轩楹前。

自从负笈登太学，借问不归今几年。山猿野鹤岂无梦，绿萝夜月秋娟娟。

万先生，何磊落，在山泉清出山浊。手把芙蓉朝紫皇，下上青云骑一鹤。

会当四海澄其源，白日洗天风雨作。
游荆山寺
吴芾（宋代）

道左逢幽寺，巍然气象新。
泉声长绕舍，山色欲侵人。
疏牖时穿竹，虚堂不染尘。
老僧仍好事，不厌客来频。
过田家
陈允平（宋代）

村南啼布谷，村北响缫车。
隔浦卖鱼市，傍桥沽酒家。
野花朝日暖，溪柳背风斜。
又过东邻去，东邻采菊芽。
题时遁泽画卷十首
王柏（宋代）

江村依密树，目远送征鸿。
不尽暮天碧，谁续芦花风。
罗溪桥
裘万顷（宋代）

我来从西昌，日日困尘土。
谁知罗溪桥，净若初过雨。
长松列左右，清风奏宫羽。
薄暮舍篮舆，扁舟渡溪去。
颂古十七首
释大观（宋代）

休论凤箭射乌巢，看取虚弓落九包。
收放若为迩羿手，控弦傍助亦徒劳。
雪浪庵与恩公谈禅
荣清（明代）

耽寂投初地，山深昼不哗。世情原水叶，吾道岂空华。

萝径秋多雨，松门晚掩霞。偶从诸佛子，趺坐演三车。
小重山·竹里清香帘影明
佚名（宋代）

竹里清香帘影明。一枝照水弄精神。楼头横管罢龙吟。休三弄，留为与调羹。紫陌与青门。溪边浮动处，绝纤尘。等闲休付寿阳人。潇洒处，月淡又黄昏。
与纯尧二上人
释慧空（宋代）

东山不会禅，只解拈饭椀。方来英俊流，苦苦攻渠短。

袖中出幅纸，当面换渠眼。不是东山痴，且要客心满。
梅花绝句
陆游（宋代）

吾州古梅旧得名，云蒸雨渍绿苔生。
一枝只好僧窗看，莫售千金入凤城。
祝君适中所所居南山岩花二种日玉梅日含笑者
赵蕃（宋代）

蜡梅当日过苏黄，名压西川旧海棠。
太息此花终未遇，而余与子漫平章。
仙子洞中有怀刘阮
曹唐（唐代）

不将清瑟理霓裳，尘梦那知鹤梦长。洞里有天春寂寂，

人间无路月茫茫。玉沙瑶草连溪碧，流水桃花满涧香。

晓露风灯零落尽，此生无处访刘郎。
绍兴十三年发皇后册宝十三首
佚名（隋代）

温惠之德，社翟之衣。
行中采齐，礼无或过。
降于丹阶，有空有德。
委委蛇蛇，谁其似之。
玄珠歌 其八
张果（唐代）

元真散走不能扃，积毒纵横坏百灵。豁尽玄珠无上宝，醉中生死几时醒。
读周晋仙诗
李龏（金朝）

句中响处玉珑玲，合使吟人洗耳听。王谢风流今不见，金鹅山下月冥冥。
【南吕】一枝花　丽情_银杏叶凋零
詹时雨（明代）

银杏叶凋零鸭脚黄，玉树花冷淡鸡冠紫，红豆冠啄残鹦鹉粒，碧梧桐栖老凤
凰枝。对景嗟咨，楚江风霜剪鸳鸯翅，渭城柳烟笼翡翠丝。缀黄金菊露，碎
绿锦荷花瑟瑟。
【梁州】叹落落情怀不己，恨匆匆岁月何之。拥并也似一片闲愁撺掇出伤心
故事。往常时花笺写恨，红叶题诗，都做了风中飞絮，水上浮萍。痛杀杀玉连环
掂的瑕疵。碜可可锦回纹揉的参差。瘦廉纤对妆奁金粉慵施，愁荏苒秀房中拈针
慵使，病淹渐锦筝挡金柱慵支。念兹。对此，匆匆岁月三之二，恰初三早初四。
呖呖风前孤雁儿，感起我一弄嗟咨。
【尾声】雁儿你写西风曲似苍颉字，对南浦愁如宋玉词。恰春归，早秋至，
多寒温，少传示；恼人肠，聒人耳，碎人心，堕人志。雁儿则被你撺掇出无限相
思，偏怎生不寄俺有情分故人书半纸。
【醋葫芦】枪攒呵玉臂擎，箭来呵罗袜挑。丁香舌吐似剑吹毛。连珠炮被窝
儿里聒破脑。知音的都道，我不信建头功先奏你个女妖娆。
【二】铰青丝缠做弩弦，裁香罗衲做战袄。补旗幡绞断翠裙腰，金疮药细将
脂粉调。都是些风流功效，他则想五花诰飞下紫宸朝。
【三】叫喳喳锦缆移，闹垓垓画桨摇。那里取明眸皓齿姆军稍，更做道孙武
子教得来武艺高。上不过提铃喝号，抵多少碧桃花下坐吹箫。
【四】他恋着逢窗下风致佳，舵楼中景物饶。棹歌声里乐陶陶，辱没杀铺红
苫绿翡翠巢。握不道相偎相抱，那里也芙蓉帐暖度春宵。
【五】晚风凉鸣，晓星沉鼙鼓敲。热乐似银筝象板紫檀槽，则学的君起
早时臣起早。白鸥冷笑，倒惹的黑漫漫杀气蜃楼高。
【随煞】奶奶得了些卖阵钱，哥哥占了些劳军钞。他向这海神庙多买好香烧，
但只愿一年一度征海岛。休忘了将军伯旗帜，他是个玉门关旧日的莽班超。
客窗值雪
倚龙泉数声长叹息，游子去何期。添一岁长一分白发，治一经饱一世黄沙。
风凛凛风晚江空，雪漫漫天阔云低。对梅花叹人犹未归，观不足严凝景致。玉壶
春滟滟，银海夜凄凄。
【逍遥乐】客窗深闭，止不过香炷龙涎，茶烹凤髓，纸帐低垂。早难道翠倚
红偎，冷暖年来只自知，捱不彻凄凉滋味。鸳鸯无梦，鸿雁无音，灵鹊无依。
【金菊香】看别人吹箫跨凤上瑶池，乘兴扁舟访剡溪。真乃是平地白云三万
里，堪画堪题。水昌宫翻做素玻璃。
【尾声】调琴演楚骚，研朱点《周易》。风流似党进，终日醉如泥。磨龙香
拂花笺呵冰笔，挥写就乾坤清气，着人道老袁安犹自说兵机。
【般涉调】哨遍　新建构栏教坊求赞
圣遍飞龙当日，火精焰焰光天德。三尺剑一戎衣，笑谈间平吞了万里华夷。
二气里，八荒跻寿。四海涵春，出雍熙治。都会金陵佳丽，鲁麟呈瑞，周凤来仪。
天香荡漾酒旗风，甘露调和落花泥。拽塌了旌旗，打灭了烽尘，销溶了剑戟。
【耍孩儿】赤紧的教坊司独占了阳和地，越显得莺花艳美。真乃是紫微宫殿
乐星集，另巍巍创立个根基。方位里都按着郭景纯经天纬地阴阳诀，规矩上不离
了鲁公输迈古超今造化机。昏昼里无休息，响玎玎斧斤电掣，闹垓垓锯铲星飞。
冬夜读书示子聿
陆游（宋代）

世间万事有乘除，自笑羸然七十余。
布被藜羹缘未尽，闭门更读数年书。
题王学士忠铭先生山中四景 其四 桥头碧水
区大相（明代）

建溪泠泠漱花坞，紫鳞白石纤可数。练影晴披琼馆云，镜光直可明珠浦。

碧玉环流学士家，桥南桥北问桃花。当年意气看题柱，此日秋乘上汉槎。

桥头一别几经春，溪鸟啼花莫待人。瀛洲亭上玻璃色，藜杖寻溪安可得。
悼东阳许诚之父
郑刚中（宋代）

昔同令子业胶庠，知有德行厥后昌。开廓襟怀虽善富，坚持气节亦刚肠。

掩棺往事成千古，刻石高文冠一乡。梅岘速培松柏茂，便看褒宠贲幽光。
咸平亲郊八首
诸臣撰（宋代）

大报于帝，盛熏升闻。
视齐良洁，粢盛苾芬。
江城子（步月新桥呈任子严）
王庭（宋代）

渡头犹唱棹歌声。雨初晴。月初生。忽见飞虹，夭矫挂寒汀。两岸小儿齐拍手，今夜里，放人行。

朱栏画益鸟照江亭。客来登。眼初明。如泛银河，天上跨长鲸。君是济川舟楫手，将许事，笑谈成。
郊居集句十首 其九
卢龙云（明代）

阑干朝暮倚阴晴，散发林间万事轻。

汀草岸花知节序，寒禽野水自纵横。

转于文墨须留意，直欲渔樵过此生。

卑散自知霄汉隔，五湖烟景有谁争。
金刚随机无尽颂·能净业障分第十六
释印肃（宋代）

持诵心无辍，不事闲言说。
夜夜礼观音，水裹捞明月。
和微之四月一日作
白居易（唐代）

四月一日天，花稀叶阴薄。
泥新燕影忙，蜜熟蜂声乐。
麦风低燕燕，稻水平漠漠。
芳节或蹉跎，游心稍牢落。
春华信为美，夏景亦未恶。
飐浪嫩青荷，重栏晚红药。
吴宫好风月，越郡多楼阁。
两地诚可怜，其奈久离索。
岁日作
刘长卿（唐代）

建寅回北斗，看历占春风。律变沧江外，年加白发中。

春衣试稚子，寿酒劝衰翁。今日阳和发，荣枯岂不同。
杨公蕴之华亭宰
梅尧臣（宋代）

月径千里大，中有神娥宫。
宫旁种玉桂，柯叶垂珑珑。
虾蟆穴其根，出辄气墨蒙。
光魄纵复吐，血赤如顽铜。
不知从何时，更使人踪通。
年年折桂枝，宽少尚易充。
今年拗都尽，秃株立童童。
株秃莫尔攀，堕云双手空。
归来走海上，买鹤问吴翁。
山中怀寄王对南相君
于慎行（明代）

屈指朋游岁晚疏，云中相国比何如。百年禁苑论交谊，千里关河叹索居。

月落枫林常有梦，鸿归榆塞久无书。天涯若问同心侣，素发于今已映梳。
刘锦山自衡州归复书仍贻之诗
卫宗武（宋代）

渺渺湘水波，浩浩衡山云。
悠悠我之思，皎皎兮美人。
美人不可见，陵谷日迁变。
风尘方纷攘，意者生死判。
雁来信可通，岂若重会逢，
恨无健羽翮，万里飞相从。
腰下黄金佩，人间紫马贵。
还疑衮绣身，易夺丘园志。
鹤发几七旬，年与君为邻。
交至老弥笃，恨弗时相亲。
急流中勇退，一舸归私第。
俄传尺素书，读之喜不寐。
愿坚如兰心，共缔松菊盟。
毋贻林涧愧，复动轩冕情。
皓首金石契，何异园与绮。
昔日良友朋，今为老兄弟。
节义太子杨妃挽歌二首
张说（唐代）

西华三公族，东闱五可才。玉环初受庆，金玦反逢灾。

桂殿花空落，桐园月自开。朝云将暮雨，长绕望思台。

昔日三朝路，逶迤四望车。绣腰长命绮，隐髻连枝花。

今春戾园树，索然无岁华。共伤千载后，惟号一王家。
题云山图二首 其二
陈景融（明代）

云拥青山远，风生碧树凉。悠悠高世士，矫首意何长。
详定幕次呈圣从乐道
王安石（宋代）

殿阁抡材覆等差，从臣今日擅文华。
杨雄识字无人敌，何逊能诗有世家。
旧德醉心如美酒，新篇清目胜真茶。
一觞一咏相从乐，传说犹堪异日夸。
秋来瘦甚而益健戏作
陆游（宋代）

莫笑形羸不自支，清虚正与老人宜。
矛头淅米谁能食，甑里生人却自奇。
独钓又逢秋晚後，安眠常到日高时。
迩来久雨墙垣壤，砟竹东冈自作篱。
偈颂一百零三首 其九十六
释月涧（宋代）

鱼行水浊，鸟飞毛落。若起一毫佛见法见，尽六州之铁难铸错。
汉阴抱瓮图
段克己（宋代）

凿井为畦并汉皋，区区抱瓮不辞劳。古人伎俩今人笑，举世师师尚桔槔。
寄和昌符
林逋（宋代）

家近太行居，西归压一驴。
同侪多及第，高论独知书。
名迹收藏遍，公卿扣谒疏。
离愁不可写，蝉噪夕阳初。
考满舟经十八滩因分各滩名赋诗 其十一 昆仑滩
唐文凤（明代）

昆仑在西极，山水皆所祖。浑浑黄河源，九泉元气吐。

泄此天汉黄，狂流万万古。眷兹衣带水，乱石激其怒。

大声殷晴空，阗阗震雷鼓。青林饥鸟号，白昼馋蛟舞。

惊湍起旋风，溅沫洒飞雨。来往具舟航，常哀覆溺苦。

欲填精卫石，欲射夫差弩。安得黄帽郎，膂力健于虎。

柔橹频咿轧，长篙□撑拄。脱险一瞬间，安流有神祜。
和李端叔大夫从参寥子游许昌西湖十绝
李廌（宋代）

百物争春竟可怜，清池绿净但沉天。
浮萍细碎从渠长，憎见差池点荇钱。
次韵子瞻山村五绝
苏辙（宋代）

山行喜遇酒旗斜，无限桃花续杏花。
与世噶真避世，将家漂荡似无家。
塍间白水细无声，日暖泥融草不生。
似恐田家忘帝力，多差使者出催耕。
旋舂红稻始经镰，新煮黄鸡取次甜。
无慕无营人自乐，莫将西子愧无盐。
升平事业苦匆匆，未信浮名到底空。
何用橐驼朝塞外，试听碌轴语场中。
贫贱终身未要羞，山林难处便堪愁。
近来南海波尤恶，未许乘桴自在游。
置酒篇
胡应麟（明代）

端居观大运，去日常苦多。幸有盈尊酒，宾朋各来过。

佳人出后房，被服绮与罗。纤腰斗妙舞，皓齿扬清歌。

轻飙荡浮云，华星烂明河。好鸟鸣高枝，文鱼翔素波。

百年若朝露，白日驰山阿。乐哉今日宴，不饮复如何。
白鹿洞书院武侯靖节祠二首 其二
蔡清（明代）

靖节当年更隐忧，欲为诸葛势难筹。眼中风物皆非旧，惟有黄花共晚秋。
奉和尧夫
强至（宋代）

固穷终不悔沉沦，满腹深藏上古珍。
手写新诗成几卷，亦教馀事照千春。
挽邑令王公
史尧弼（宋代）

君家家学有传衣，事业如何只漫违。
九万鹏程终莫上，一双岛舄叹频飞。
空传是处棠阴布，倏作朝来薤露稀。
楚些莫愁招不得，山头骑鹤看来归。
好事近（黄琼）
杨无咎（宋代）

花里爱姚黄，琼苑旧曾相识。不道风流种在，又一枝倾国。

拟图道断倚阑人，休教妄攀摘。其奈老来情减，负十分春色。
春日漫兴用前韵十二首 其八
孙承恩（明代）

节物随时变，浮云任此心。花香捲幔入，草色闭门深。

感事空弹铗，怀贤每正襟。留连未归去，斜日度轻阴。
观开西湖次吴左丞韵?此诗为道潜作?
苏轼（宋代）

伟人谋议不求多，事定纷纷自唯阿。
尽放龟鱼还绿净，肯容萧唯障前坡。
一朝美事谁能纪，百尺苍崖尚可磨。
天上列星当亦喜，月明时下浴明波。
送宋校书赴宣州幕
卢纶（唐代）

南想宣城郡，清江野戍闲。艨艟高映浦，睥睨曲随山。

名寄图书内，威生将吏间。春行板桥暮，应伴庾公还。
隋堤写怀寄上右丞
毛滂（宋代）

前年买符入函谷，归来柴车仍露宿。
似联石室陈图书，敢累山露为题目。
苍梧只觉波浪高，尺泽那知鳞尾秃。
已将倦翮谢风云，便拟閒身寄松竹。
保庸复来良自嗤，聊池尔耳谁能卜。
生长寒乡非挟炭，老去刚肠徒仰屋。
此日可惜那敢轻，流年已徂无计逐。
淮山可人长好色，随潮入落裁瞬息。
隋堤官柳今许长，前年雪里曾相识。
尚有寒蜩抱残叶，晚风凄瑟真相逼。
斜阳更在柁楼明，孤烟已转榆湾黑。
浊流奔猛似欺人，前去高桅万牛力。
但令寸进殊不恶，行或止这那可测。
朝廷无阶亦何往，想见夔龙在君侧。
取士端须拔十五，除吏何妨论八百。
为郎二世疑有命，自著一生能几屐。
定知此意不在多，久从笔研安能掷。
太常掌故本下才，未怪间关难射策。
仲翁陆陆元先售，却令小苍东门后。
人生有志将毋同，异时善舞输长袖。
此去谁家借蹇驴，偪仄终看饭山瘦。
平生读书过百纸，本是烟波钓徒尔。
笔直床茶灶轻鼎钟，雨笠烟蓑傲朱紫。
如今却著从事衫，犹喜无材堪鼓吏。
自从束带对小儿，久妨痛饮追名士。
会须出处今勇决，进仍不合当休矣。
试来乞露五十犗，投竿往觅任露子。
岂特区区守鲋鯢，更与侯生向温水。
赠月篷戴相士
俞德邻（宋代）

双眸炯炯秋篷月，十载声名动京阙。隆准龙颜曾为开，獐头鼠目谁撄揬。

我闻论相先论心，此语古传非恍惚。闾阎谈笑觅侯封，渭水垂纶飘白发。

脍肝盗蹠以寿终，赵盖杨韩膏斧钺。相形相心两莫凭，使我向空书咄咄。

年来四海一鼓鼙，萧艾腾芳兰茝歇。宣室宁无贾谊思，侯门半却祢衡谒。

君归若见袁李徒，造化韫藏须剞劂。我今自分老山林，渴饮壑冰饥食蕨。

但烦一语抱璞人，莫学卞和遭再刖。
送曼叔襄城尉
梅尧臣（宋代）

昔君乘紫骝，来猎荒城下。
复乘紫骝去，不逢亭长骂。
溪风欲涉时，山雪独归夜。
此趣信所谙，羁官莫悲叱。
送宇文德济解绵竹丞
李流谦（宋代）

陋哉纨绮习，染人甚脂膏。
倾五湖三江，未易濯秽臊。
冰霜竹林游，粪土戎与涛。
富贵比贫贱，所去宁一毛。
公家全盛时，束带辖百寮。
朱轮照华欀，龟紫映翠貂。
绿帻走童奴，清弹沸娥媌。
连床不同梦，君乎吾愿交。
一觇鸾鹤姿，颇疑出衡茅。
神驹足万里，威凤心九皋。
夜窗四壁空，抱卷灯屡挑。
往往出妙语，遗音叶咸韶。
於此定不凡，举步即扶摇。
朅来暑纸尾，丞哉叹徒劳。
官事竟何如，亦似是马曹。
置之勿复问，朝攀西山高。
北风送征骖，扰我心郁陶。
判此别袂难，愧彼漆与胶。
君去千仞冈，我归一枝巢。
升沉何必恨，书来慰萧条。
蜀道难
李白（唐代）

噫吁嚱，危乎高哉！
蜀道之难，难于上青天！
蚕丛及鱼凫，开国何茫然！
尔来四万八千岁，不与秦塞通人烟。
西当太白有鸟道，可以横绝峨眉巅。
地崩山摧壮士死，然后天梯石栈相钩连。
上有六龙回日之高标，下有冲波逆折之回川。
黄鹤之飞尚不得过，猿猱欲度愁攀援。
青泥何盘盘，百步九折萦岩峦。
扪参历井仰胁息，以手抚膺坐长叹。
问君西游何时还？畏途巉岩不可攀。
但见悲鸟号古木，雄飞雌从绕林间。
又闻子规啼夜月，愁空山。
蜀道之难，难于上青天，使人听此凋朱颜！
连峰去天不盈尺，枯松倒挂倚绝壁。
飞湍瀑流争喧豗，砯崖转石万壑雷。
其险也如此，嗟尔远道之人胡为乎来哉！(也如此 一作：也若此)
剑阁峥嵘而崔嵬，一夫当关，万夫莫开。
所守或匪亲，化为狼与豺。
朝避猛虎，夕避长蛇，磨牙吮血，杀人如麻。
锦城虽云乐，不如早还家。
蜀道之难，难于上青天，侧身西望长咨嗟！
偈颂一百五十首
释心月（宋代）

八月初一，好个消息。
积雨报初晴，新凉生八极。
禾稻满田畴，催晴早收拾。
一颗颗，一粒粒，
宜爱惜，莫教遍地成狼籍。
直待去年今年，官租私租，
一时还毕。不妨一饱忘百饥，
鼓腹讴歌度残日。
酒徒
姜特立（宋代）

酒徒狂态少威仪，看碧成朱兀似痴。
何似花时风月夕，提携欢伯缓相随。
舟中与叶尧有丘弘道同载和韵一首
刘崧（元代）

秋入天河雨满津，水光山色共清新。船头杨柳参差晚，木末芙清掩冉春。

又向异乡寻远客，可缘同载得高人。似闻下邑喧豺虎，犹拟垂纶寂寞滨。
酬王十八见寄
白居易（唐代）

秋思太白峰头雪，晴忆仙游洞口云。

未报皇恩归未得，惭君为寄北山文。
次韵伯皋 其一
韩淲（宋代）

流转风光恨不迟，伤风病酒只花知。海棠红外梨稍白，人倚栏干忆旧期。
凤凰台上忆吹箫 中秋夕山居无侣，月色又复黯然，酒兴诗情，消歇殆尽。和霞公韵，补成此解
杨玉衔（清代）

云叶丛阴，烟丝织暝，鸣秋声噤霜钟。碧海青天何恨，吊影愁侬。

莫是不堪回首，故园月、偏倩尘封。空延伫，山深夜响，桂子零风。

回溯旗亭旅况，算争传水调，谁与纱笼。今才算、巢营垤蚁，衣换茅龙。

遥望隔江烟火，归梦绝、倦眼惺忪。嫦娥笑，霜髭留伴凫翁。
仲晦昆仲求近稿戏答二首
刘克庄（宋代）

过去生平一念差，偶因薄技忝清华。
宁吟韩子将归操，不草韦清起复麻。
绮语预愁无间狱，纶言见笑当行家。
而今老矣全瘖了，匹似枯株不着花。
别淮上诸故人 其二
陈璟章（清代）

日明照新竹，苍翠成琅玕。竹间惊宿鸟，飞入白云端。

云端高万里，应怯天风寒。寒风尚可持，此去路漫漫。

想君对清夜，思我坐愁叹。愁叹亦何益，凄恻中心醉。
苟夫人墓
唐胄（明代）

绕水环山拜此坟，孝思今见大将军。地灵自会埋香骨，天巧今还说旧闻。

卵咽神凭玄鸟降，喙残劳有义乌分。人生那尽空桑是，翘首漫东望白云。
讲稿公妓饮问政堂有诮予不来者借韵呈司户同
虞俦（宋代）

生涯冷淡我胡然，客里空囊愧疚一钱。
已负酒杯同笑语。强排诗句斗清妍。
官间只起樊笼叹，内热真犹膏火煎。
试问聚蚊成一饷，何如高枕梦游仙。
慈母山
湛若水（明代）

慈母山前江水流，春来秋去几时休？不知大舜终身慕，也见丁兰刻母不？
庆春泽
陈著（宋代）

春困时光，风流昨梦，逢花便自醒醒。回首宣和，宫莺掖燕相迎。归来只恋春山好，到上林、枉是亲曾。又谁知，自有蟠松，相与论盟。

阑干可是妨飞去，怕惊尘涴却，翠羽红翎。舞态亭亭，浑疑暗折韶声。堪人眼处还看破，道凤来、难与真争。醉扶归，但见啼鹃，怨夕阳亭。
幽州马行客歌
胡应麟（明代）

恼杀燕台騧，发足千里远。只解驮郎行，不解送郎转。
有感十首
吴芾（宋代）

洛邑尘氛暗不开，百年宫殿总成灰。
柏城昼日风萧瑟，不见朝陵敕使来。
送欧阳永叔留守南都
刘攽（宋代）

白水帝旧里，大火天明堂。王都异丰镐，原庙崇高光。

毕命继三后，商邑正四方。保釐自古贵，佥曰朝论昌。

前旌鸟隼旟，左佩麒麟章。阨途乱铙吹，先路交壶浆。

风物盛山东，令人忆游梁。缅然严邹徒，赋笔尝慨慷。

废池扫清冷，旧苑开荒凉。终留相如坐，一伴凫雁翔。
早朝
彭华（明代）

晓来高阁漏声残，卫士初严虎豹关。风飐龙旂回日色，云移雉扇拥天颜。

衣冠趋拜金銮殿，剑佩分联玉笋班。快睹九重春欲遍，愿将春意到人间。
送日上人还吴淞
善住（元代）

秋云秋水两悠悠，白首何堪动别愁。代岭月明寒雁过，楚江木落晚禾收。

夫差既赐申胥剑，勾践难回范蠡舟。今古兴亡无限事，愿因归路问沙鸥。
清明游饮少湖庄
朱淑真（宋代）

清明玩赏正繁华，今日林梢落尽花。人散酒阑春已去，一泓初涨满池蛙。
寄星峤
严可均（清代）

蜀道青天万里行，栈花峡草听猿声。乡心寄与峨眉雪，应作春流过石城。
己亥十二月十七日堂帖被召感恩二首 其二
岳珂（宋代）

归来三径脱尘鞿，两拜除书下玉墀。圣泽云天何以报，臣心铁石未全衰。

马蹄已负驱车愿，鸿羽难胜渐陆仪。愿把一犁祝膏泽，康衢击壤乐清时。
临江见大船宏丽异甚赋贾客乐
许有壬（元代）

鼓声震荡冯夷宫，帆腹吞饱江天风。长年望云坐长啸，稳驾万天凌虚空。

主人扬州卖盐叟，重楼丹青照窗牖。斗帐香凝画阁深，红日满江犹病酒。

钱塘女儿静且姝，臂金盈尺衣六铢。凭阑饭饱观戏鱼，清波照影红芙蕖。

江城到处时弥楫，遍买甘鲜穷所悦。千里携家任去留，一生为客无离别。

敦农抑商昧远计，遂使素封轻得意。握筹狡狯俯承命，危坐咄嗟收厚利。

田庐彫敝君知否，终岁勤劳莫糊口。夏税未了秋税来，三十六策惟有走。
蝶恋花 前题 蜜供担
姚华（清代）

渍法何年传御局。一担分来，色色甘香簇。次第春秋红间绿。

芳情密意难拘束。

几转街头初驻足。那许游蜂，趁暖相追逐。宿酒未消茶未熟。

晶盘盛得刚盈掬。
次蒋元肃韵
王十朋（宋代）

酒杯三十六人衔，劝我殷勤不止三。长记白蘋离浙右，忍看丹止别泉南。

自惭政似阳城拙，那得棠如召伯甘。见说广文尤惜别，好诗千里送归骖。
道州春游欧阳家林亭
吕温（唐代）

道州城北欧阳家，去郭一里占烟霞。主人虽朴甚有思，

解留满地红桃花。桃花成泥不须扫，明朝更访桃源老。

政成兴足告即归，门前便是家山道。
凉思
吴融（唐代）

松间小槛接波平，月淡烟沉暑气清。

半夜水禽栖不定，绿荷风动露珠倾。
冬夜
宋褧（元代）

纸窗如水月如冰，天际浮云罨画屏。漏板阑珊参过午，篝灯犹诵太玄经。
追和野亭八咏 其四 野阁
黄衷（明代）

高还山作客，虚是竹为邻。栋掠朝隮气，窗飞野马尘。

背城迷旧社，望洛吊残春。阁老谁能见，空闻有凤麟。
舒州酬别侍御
顾非熊（唐代）

故交他郡见，下马失愁容。执手向残日，分襟在晚钟。

乡心随皖水，客路过庐峰。众惜君材器，何为滞所从。
蒲氏别墅十咏·白莲堂
文同（宋代）

逼帘呈素艳，入座荐清香。
何以陪暑饮，对之飞玉觞。
孔长源挽词二首
苏轼（宋代）

少年才气冠当时，晚节孤风益自奇。
君胜宜为夫子后，林宗不愧蔡邕碑。
南荒尚记诛元恶，东越谁能事细儿，耆旧如今几人在，为君无憾为时悲。
小堰门头柳系船，吴山堂上月侵筵。
潮声夜半千岩响，诗句明朝万口传。
（长源自越过杭，夜饮有美堂上联句。
长源诗云，天目远随双凤落，海门遥蹙两潮趋，一坐称善。
）岂意日斜庚子后，忽惊岁在巳辰年。
佳城一闭无穷事，南望题诗泪洒笺。
偈颂十五首 其十
释宝印（宋代）

何似生，合取口，三世诸佛不知有。日午打三更，面南看北斗。
高士咏·玄晏先生
吴筠（唐代）

士安逾弱冠，落魄未修饰。一朝因感激，志学忘寝食。
著书穷天人，辞聘守玄默。薄葬信昭俭，可为将来则。
寿亭侯
何荆玉（明代）

三分鼎足久荒凉，犹有将军激烈肠。达旦烛悬天地昼，斫颜刀下岁寒霜。

蛟龙不必悲荆楚，麋鹿终令恨许昌。从挹英风何处是，衡阳高耸大江长。
秋夕
刘驾（唐代）

促织灯下吟，灯光冷于水。乡魂坐中去，倚壁身如死。

求名为骨肉，骨肉万馀里。富贵在何时，离别今如此。

出门长叹息，月白西风起。
华岩寺
陈阳至（元代）

岩花冷落春流浅，春已沿流花片片。一径莓苔老白云，斜阳燕子飞楼殿。
秋风
王谌（南北朝）

去年相遇钓鱼矶，今岁飘飘又入扉。
渡月薄侵蟾兔冷，拂云轻助燕鸿飞。
逗遛余响惊残梦，催促新寒上裌衣。
欲把丝桐传此曲，破琴弦断损金徽。
雨中花令
丘处机（宋代）

一种灵苗体性殊。待秋风、冷透根株。散化开、百亿黄金嫩，照天根清虚。

九日持来满座隅。坐中观、眼界如如。类长生、久视无凋谢，称作伴间居。
致政仲损张工部询及孟酝之味因寄数器副以小诗
文彦博（宋代）

醽渌如渑味似饴，朝回何必典春衣。序宾留饮觞无算，速父供甘羜更肥。

不惜郫筒令远寄，惟忧辽豕得深讥。小家曲糵君谙在，莫使邯郸枉见围。
咏史诗。关西
胡曾（唐代）

杨震幽魂下北邙，关西踪迹遂荒凉。

四知美誉留人世，应与乾坤共久长。
蜀公恳辞经席改领嵩宫赋诗以代献寿
范祖禹（宋代）

累诏褒优免造庭，两宫虚竚想仪形。
千年辽鹤高华表，万里云仪独杳冥。
绮皓彩芝终佐汉，桓荣稽古旧传经。
真宫岑寂烟霞外，南极光中作寿星。
送刚巽还乡
许景衡（宋代）

问君谒告还乡曲，来往涂程得几时。莫怪杯盘能草草，只缘行李弗迟迟。

路从雁荡灵山好，秋入鸰原草树衰。京国艰难同旅食，而今莫遣老人知。
登搀云亭和工部兄韵
葛胜仲（宋代）

危亭耸山巅，萦纡一径穿。林深将蔽日，涛怒欲浮天。

江北迷堤树，淮南起饷烟。结庵容寄傲，从此息攀缘。
读王荆公赵清献公文集
于谦（明代）

新法殃民众欲除，金陵强辨欲何如。等閒一语锋铓折，稷契当年岂读书。
题陈学正巨源万竹
方回（元代）

种竹种竹，种愈多愈不俗，种至万竿犹不足。读书读书，读愈多愈不愚，读过万卷非有馀。

竹万竿环我屋，书万卷遮我目。书在竹中身书中，竹风吹书沃心胸。

倚竹挟书送飞鸿，不识人间有王公。
和吴侍郎惠诗
宋庠（宋代）

最乐乘秋浩气全，洛台归兴满新篇。
霞浆不杂甘辛味，庙瑟都遗掩抑弦。
崑岭希珍惊倦鹊，兰台清吹饮吟蝉。
欲知传诵人多少，正似三都纸贵年。
和孔密州五绝 其四 和流杯石上草书小诗
苏轼（宋代）

蜂腰鹤膝嘲希逸，春蚓秋蛇病子云。醉里自书醒自笑，如今二绝更逢君。
奉赠介然
李彭（宋代）

弹压诸方化城老，聊同懒瓒恣佳眠。云随雷下雨归壑，竹引窗间风动烟。

昼静冥搜徒觅句，道安高论愧弥天。丛林良药今无有，绝影须公为著鞭。
秋感 其一
仇远（元代）

明朝交白露，此夜起金风。灯下倚孤枕，篱根语百虫。

梧桐何处落，杼轴几家空。客意惊秋半，炎凉信转蓬。
追和帛道猷一首
释德洪（宋代）

永怀山阴老，漱流味馀津。幽寻见兰丛，苍然出荆榛。

便欲即之见，忘其千岁人。归休正吾志，理顺如析薪。

夜舂博饭吃，犹胜海南民。
傅兴化送蔡端明集报以温公文因求端明帖
王十朋（宋代）

迂叟遗文整顿初，寄君聊当报琼琚。南邻尚有无厌意，更觅皇朝第一书。
春燕 其四
何震彝（清代）

轻身窈窕亦堪怜，玉剪红襟舞碧烟。春日秾华空旖旎，秋来别绪更缠绵。

扬州梦好刚三月，绝域人归又一年。白燕名庵传妙咏，词人佳兴正无边。
薄暮游潘登仕园园有堂三间榜曰一枝盖湖公枢
仲并（宋代）

斜窗短屋傍残晖，宴坐萧然老布衣。
枯淡生涯一枝足，世间惊鹊误南飞。
游七星岩和李使君
李聪（明代）

郭外几青山，怪石嶙峋结。中有七星岩，内蕴光明穴。

山高势嵯峨，岩深洞幽绝。石髓滴千秋，恍惚悬素缬。

我欲登虬龙，峻坂回九折。我欲访层岩，仙踪不易蹑。

徘徊意难忘，感叹成虚说。贤哉李使君，不我疏远绝。

拉心同遨游，触目舒心悦。转盼岩谷间，分明天地设。

题诗记胜游，阳春飞白雪。抚景忆包公，贞心耿忠烈。

一砚且不持，爱民恒切切。清声耸后尘，美政光前哲。

吾侪亦何人，岂无名与节。岩下往还来，真心谁似铁。
和晏相公答张提刑名诗三首·颂圣
韩维（宋代）

文德绥中夏，威灵镇远夷。
恩灵沧海润，基业泰山维。
汉曲白麟应，虞韶丹凤仪。
伪儒蒙景化，鼓舞庆淳熙。
和程泰之阁学咏雪十二题·打雪
袁说友（宋代）

庭柯风动还筛玉，稍稍柔条醉欲持。
刚道琼瑶未轻扫，晚鸦栖处已摇枝。
安昌侯
晏殊（宋代）

莲勺移家近七迁，鲁儒章句世相传。
关中沃壤通泾渭，堂上繁声逐管弦。
身服儒衣同繁义，日将卮酒对彭宣。
高坟丈五阳陵外，千古朱云气凛然。
约友同游
蔡槃（宋代）

买得扁舟系海滨，梅花岭上浪游人。江山若欲留连客，诗酒何游报答春。

柳带梳风黄尚浅，草茵铺雨绿将匀。约君携手同行乐，趁取东郊景物新。
浣溪沙·波面铜花冷不收
吴文英（宋代）

波面铜花冷不收。玉人垂钓理纤钩。月明池阁夜来秋。
江燕话归成晓别，水花红减似春休。西风梧井叶先愁。
和万吴二明府夜集俞汝成读书园
施渐（明代）

去市未为远，到门终是幽。
小池阶下满，嘉木雨余柔。
鸟影高台近，春香各径浮。
不妨车马客，暂此共林丘。
和张倅唐英咏梅十四首
陈傅良（宋代）

以之为雪耶，雪或堕汙浅。
以之为玉耶，玉或附旒冕。
春前每尝试，岁晏不退转。
悠哉似有道，可与共舒卷。
感昔
侯怀风（清代）

黄河流水响潺潺，当日腥风战血殷。大地尽抛金锁甲，长星乱血玉门关。

居延蔓草萦枯骨，太液芙蓉失旧颜。成败百年流电疾，苍梧遗恨不堪攀。
梅尽一首
周紫芝（宋代）

昔家大江南，沮洳不堪处。五月梅子黄，江云日成雨。

频年客东吴，蜗椽坐羁旅。堕鸢忽当前，海气复如许。

食无山鞠穷，为病入腰膂。游鯈与争席，共此一洲渚。

人生能几何，生理亦良苦。今朝有奇事，儿童报佳语。

送梅喜追饯，入伏宁伛偻。便当挂西窗，悠然望南浦。

借风翻绿荷，分香度清暑。
郊庙歌辞。朝日乐章。舒和
佚名（唐代）

崇牙树羽延调露，旋宫扣律掩承云。

诞敷懿德昭神武，载集丰功表睿文。
次刘秀野蔬食十三诗韵 其三 紫蕈
朱熹（宋代）

谁将紫芝苗，种此槎上土。便学商山翁，风餐谢肥羜。
崇福宫
李廌（宋代）

上都太一临天街，千乘万骑频往回。
神崧太一古所治，曷日属车游豫来。
昔年章圣奉玄寂，离宫万堵临崔嵬。
定陵弓剑隔重岭，金碧渝暗翬鸳摧。
重门铜兽闭永日，灵囿御坐生苍苔。
达官乞开奉祠事，肉食罔知真可咍。
小臣作诗非望幸，欲写万壑松风哀。
次韵王签判
陈造（宋代）

奥学闻君不近名，声华犹是压时英。
诗篇向我肯挥扫，句法惊人浑老成。
未厌泛莲依卫幕，只今荐鹗达周京。
明朝置酒当投辖，万斛洪源看倒倾。
寄范石湖五首
王阮（宋代）

彭泽归来我自安，壶中尤觉太虚宽。
世间万事都忘尽，只有公盟不敢寒。
和张倅唐英咏梅十四首
陈傅良（宋代）

我岂爱花者，而独爱此花。
爱之匪无人，诗且数百家。
前有水边横，后有竹外斜。
但作如是观，桃李亦可夸。
熊使君次韵
汪藻（宋代）

万石亭西半是苔，旧时官柳著行栽。使君为筑溪边屋，野老同倾月下杯。

好在一廛从此记，休论三径有谁来。会须便作渔梁去，莫遣鸬鹚忽见猜。
赠秦觏兼简苏迨二首
陈师道（宋代）

文章从古不同时，诗语惊人笔益奇。
过与阿平应绝倒，世间能有几人知。
望夫石
陈师道（宋代）

碛戍人何在，秋霜志不移。
无言息妫怨，有泪舜娥悲。
山静云盘髻，江空月印眉。
谁将望远意，歌作送征诗。
北窗微阴
陆游（宋代）

露滴林梢花送香，风吹池面雨输凉。
蠹书一卷作老伴，麦饭半输支日长。
学道莫如心自肯，杜门真与世相忘。
君恩不报虽知媿，稊米安能益太仓。
悼亡二十五首 其六
江源（明代）

不独人间夫与妻，几多红粉委黄泥。

不知精爽落何处，目极伤神谁为携。
净土寺追和东坡韵
杨栋（宋代）

令君督来期，书邮日旁午。
世事不足论，清游乃先务。
朝朝叩禅关，复此得净字。
浅斜琥珀浓，细嚼银丝缕。
味隽问牛酥，轩高来燕乳。
曲折溪屡横，尖圆峰可数。
万顷喧桑田，一簇静松坞。
由来镜中人，不殊草头露。
越主朝汴宫，蜀客尽吴语。
剥蚀净土碑，荒殊峡山路。
桑梓如之何，谁能忘一顾。
日询锦桥新，三叹清流俯。
红梅
谢宗可（元代）

梨云无梦倚黄昏，薄倩朱铅蚀泪痕。
宿酒破寒薰玉骨，仙丹偷暖返冰魂。
茜裙影露罗衣卷，霞佩香封缟袂温。
回首孤山斜照外，寻真误入杏花村。
钓台 其二
缪瑜（宋代）

桐庐江中秋水清，富春山中秋月明。钓竿千尺无恙在，持竿我月从先生。

先生岂是傲当世，鄙夫患失滔滔是。狂澜既倒挽之回，持报故人惟此尔。

衮衣不博一羊裘，事往台空江自流。遂令千古重名节，于乎先生真汉杰。
湖中春游曲
马臻（元代）

堂堂复堂堂，画鹢谁家郎？绣旌鸳颈冷，膳府鸾刀光。

倾椒注桂邀流芳，楚腰络索闻悬珰。箜篌急响如相恼，岸头折尽忘忧草。

黄金惯积自媒身，随肩满席惟嗔老。牙签万轴齿不拈，孟客何宾迹如扫。

柳绵扑扑乘风吹，花翎小鸟啼诉谁。玉郎沈醉晚未醒，春光去矣犹不知。
偈颂三十六首
释如珙（宋代）

古佛与露柱交参，猫儿我咬杀猛虎。
出门撞著须菩提，拶破虚空全体露。
一片虚凝绝谓情，万里清光飞玉兔。
题女冲所藏彩笺
陈著（宋代）

天空阔兮西东两山，路平平兮春草班班。
今而后兮百里之閒，思渺渺兮水竹之湾。
临溪寺二首
刘克庄（宋代）

绿染庭芜一尺深，老师阅世几驹阴。
自言不看传灯了，只读楞严见佛心。
送连子友守淮安二首 其一
许景衡（宋代）

古来江汉最风流，何况分符得显州。落日淮源香泛泛，含春沁显绿悠悠。

两岐定有丰年瑞，五裤行闻载路讴。大观督邮谁见忆，萧萧华发对沧洲。
满江红 寄何继先御史
魏初（元代）

落日何山，人好在、凤凰城阙。还记否、长安城下，一杯离别。芳草连空春欲暮，落红千片飘香雪。忆使君、昨日出潼关，今三月。吾有意，从君说。君为我，能周折。想台中评议，正劳提挈。走马秦川尘土里，离愁一似年时节。问白头老母倚门心，何时歇。
平云命
真山民（宋代）

万甲蟠胸老气雄，将星光照海云东。
声名宣尉裴中立，地步平云韩魏公。
大纛高牙山水县，褒衣博带藻芹宫。
书生端为斯文喜，俎豆先行军旅中。
赵唐卿邀游西湖即席赋十二韵
孙应时（宋代）

春风客皇州，积雨不得晴。
倚楼望西湖，想见烟水平。
芳时谅难负，胜侣欣来并。
杖藜一萧散，唤船弄空明。
浮云为我开，好鸟为我鸣。
青山次第出，桃李正鲜劳。
华屋何煌煌，缥缈连重城。
都人竞时节，酒舫各斜横。
而我得舒眺，缅然起深情。
风景自千古，扰扰何所营。
大钧实爱物，无使可怜生。
尧民保同乐，吾其获归耕。
晚上南山观烧
范梈（元代）

渡口向寥阒，夕晖生翠屏。随风初绕电，翳雾忽如星。

鸟兽蒸宜遁，柴扉照不扃。闽都春始过，雨洗合重青。
写愤四首 其二
郑思肖（宋代）

未能归赵璧，我不厌干戈。万古青天在，三年白骨多。

春风仍岁月，世界自山河。宁忍委国难，飞身入薜萝。
次韵王正之提刑大卿病中见寄之韵，正之得请
范成大（宋代）

名卿绪前辈，风格如玉山。
累累培塿中，见此高孱颜。
揽辔忽思归，无人解縻贤。
飘颻驾紫车，浮云视朱丹。
向来小病恼，体力今已安。
胡为犯风雪，江湖行路难。
呼酒暖征衫，宁计斗十千。
倡酬悔不数，长怀悲短缘。
离合固常事，匆忙增惘然。
浩荡海山春，登临想臞仙。
笑我守荒径，老茧深裹缠。
拟题忆鄞句，思咽冰下泉。
迟公寄新作，使我头风痊。
估客谣二首
董嗣杲（宋代）

浪儿重规利，半世家如寄。
千金得美人，长向船窗醉。
好了歌注
曹雪芹（清代）

陋室空堂，当年笏满床；衰草枯杨，曾为歌舞场。
蛛丝儿结满雕杨，绿纱今又糊在蓬窗上。说什么脂正浓，粉正香，如何两鬓又成霜？
昨日黄土陇头送白骨，今宵红灯帐底卧鸳鸯。
金满箱，银满箱，转眼乞丐人皆谤。
正叹他人命不长，那知自己归来丧！
训有方，保不定日后作强杨。择膏粱，谁承望流落在烟花巷！
因嫌纱帽小，致使锁枷扛，昨怜破袄寒，今嫌紫蟒长。
乱烘烘你方唱罢我登场，反认他乡是故乡。甚荒唐，到头来都是为他人作嫁衣裳！
钗头凤·红酥手
陆游（宋代）

红酥手，黄縢酒，满城春色宫墙柳。东风恶，欢情薄。一怀愁绪，几柳离索。错、错、错。
春如旧，人空瘦，泪痕红浥鲛绡透。桃花落，闲池阁。山盟虽在，锦书难托。莫、莫、莫！
平明出小东门观梅
陆游（宋代）

知心多别离，慰眼易零落。
东风吹梅花，烂漫照城郭。
晴日千堆雪，偏宜马上看。
逢迎无几日，不惜犯春寒。
明年花发时，我在两京道。
花香固无尽，我亦未遽老。
脱帽发如漆，看花心未灰。
平戎那得妨持酒，会有诗传剑外来。
送张应祥绣衣按治四川还朝
朱诚泳（明代）

绣衣骢马上金台，好是西川按辔回。甘雨一天随使节，清风千里断氛埃。

故园情思迷松菊，先陇恩光贲草莱。五色云开双阙近，朝阳争看凤飞来。
轻飙
罗隐（唐代）

轻飙掠晚莎，秋物惨关河。战垒平时少，斋坛上处多。

楚虽屈子重，汉亦忆廉颇。不及云台议，空山老薜萝。
酬杜子野
翁卷（宋代）

千葩开欲休，独客思悠悠。
江水能相隔，春风不共游。
数篇诗未答，一幅信重收。
多少怀君意，莺声高树头。
奉和竟陵王经刘瓛墓下诗
柳恽（南北朝）

西河寂高业，北海望清尘。音徽谁与寄，尚德在伊人。

遗文重昭晢，绝绪复纷纶。露华尚朝日，兰生无久春。

芳猷动渊思，抚轼履高辰。山风起寒木，野雀乱秋榛。

垄草时易宿，素轨邈难遵。
代人赠别
赵嘏（唐代）

月自斜窗梦自惊，衷肠中有万愁生。清猿处处三声尽，

碧落愁愁一水横。平子定情词丽绝，诗人匪石誓分明。

会须携手乘鸾去，箫史楼台在玉京。
赠闽郡别驾江右传公考满之京师
王恭（明代）

豫章才子龙门客，别驾闽州声籍籍。春帆曾食汉家鱼，秋灯几听南雄笛。

王程迢递不辞难，守道何妨未转官。白云片片乡山远，风木萧萧陇日寒。

银妆束带乌纱帽，锦作朝衣紫鸾诰。佐郡长悬魏阙情，归骖又指吴门道。

江亭把酒别同僚，卢橘花深惜去桡。南宫此度非常调，应接鹓鸾上九霄。
寄郑介夫
毕仲游（宋代）

郑子安强否，梅花万里春。如何投虎穴，直欲犯龙鳞。

北阙今无数，南方信有人。可怜妻子在，年少不谋身。
环谷八咏 其六 雪洞春眠
王渐逵（明代）

地僻鹿为群，山深云作洞。莫遣风太吹，惊我游仙梦。
山中赠友人
王问（明代）

情性各有营，繄予在山水。
昔出暂相违，今兹返桑里。
鲈鳜正鲜肥，扁舟自能理。
与君衡门下，行歌互相倚。
下渚乱凫飞，湖中夕风起。
钦禅人之天童
释子益（宋代）

兴化三门开两边，聚头噇饭不谈禅。
天童有问其中事，收割今年胜去年。
沁园春
陈坦之（清代）

睡起闻莺，卷帘微雨，黄昏递愁。正青翰音断，离怀几折，碧云暮合，千里双眸。思发花前，人归雁後，误记归帆天际舟。浑无据，但余香绕梦，频到西楼。

风流。翻是花仇。谩长遣眉山翠不流。想哀筝绕指，鸿移凤咽，残灯背泣，玉沁春柔。夜月精神，朝阳微艳，何处瑶台轻驻留。愁无际，被东风吹去，绿黯芳洲。
挽梦锡机宜寺簿
张元干（宋代）

太府坚辞掾，平阳顷著功。
清贫名教乐，静退昔贤风。
俛首稠人里，甘心正论中。
胡然成鬼录，骨相本三公。
同官醵呈林签判
曾丰（宋代）

广南一路逢春早，幕下诸公醵饮迟。
庄蝶舞风忙似我，杜鹃啼饮怨归谁。
梅兄樊弟风流态，魏后姚王富贵姿。
过去那容更追赏，且随见在醉残枝。
商山道中
韩偓（唐代）

云横峭壁水平铺，渡口人家日欲晡。

却忆往年看粉本，始知名画有工夫。
见物吟
邵雍（宋代）

见物即讴吟，何尝曾用意。
闲将箧笥诗，静看人间事。
宫词 其八十七
花蕊夫人徐氏（唐代）

婕妤生长帝王家，常近龙颜逐翠华。杨柳岸长春日暮，傍池行困倚桃花。
校文京庠呈黄立轩朱南湖十首 其三
萧立之（宋代）

西山南浦住经时，又住吴山送落晖。燕子不知家近远，年年秋社一番归。
观鉴大师遗物四首 其二 响履
李之世（明代）

一只还西天，一只留在兹。怕作延津去，劳师谨护持。
仁宗皇帝挽词五首
王珪（宋代）

西葬青嵩道，千秋岂复晨。
皇图先与子，庙号独称仁。
二帝衣裳旧，三王礼乐新。
茂陵书奏晚，不及议东巡。
同兵部李纾侍郎刑部包佶侍郎哭皇甫侍御曾
卢纶（唐代）

攀龙与泣麟，哀乐不同尘。九陌霄汉侣，一灯冥漠人。

舟沈惊海阔，兰折怨霜频。已矣复何见，故山应更春。
寄田舍人
王禹称（宋代）

出处升沉不足悲，羡君操履是男儿。左迁郡印辞纶阁，直谏书囊在殿帷。

未有佥谐徵贾谊，可无章疏雪微之。朝行孤立知音少，闲步苍苔一泪垂。
诸宫观梅寄胡康侯
张载（魏晋）

欲驱残腊变春风，自有寒梅作选锋。
莫把疏英轻门雪，好藏清艳月明中。
拟四愁诗
冯惟健（明代）

我所思兮在衡阳，欲往从之湘水长。父兮驱车五马良，为国经水筋力强。

坐纡筹策驯蛮羌，指挥军饷收夜郎。出门四顾谁相将，瞻依斗极怀君王。

思之不见心烦伤。
闻岭外苦旱岛夷再转潮州和惟敬
欧大任（明代）

岭外今多难，偏伤旅客情。疲兵当贼境，久旱罢农耕。

即恐军书至，深凭庙算成。家人应掩泪，何事滞秦京。
挽庐陵葛孝子母夫人
曾丰（宋代）

笄珥初归室，缫纫共起家。
清风依玉树，和气茁兰芽。
送子归黄壤，收名入白华。
大书彤史上，谁谓过于夸。
过徐城
王安石（宋代）

七年五过徐城县，自笑皇皇此世间。
安得身如仓庾氏，一官能到子孙闲。
次韵吉父食笋乳长句 其二
韩驹（宋代）

只漫轑羹送邻舍，岂能搜句搅诗翁。山城异味宁长有，却傍春畦撷芥菘。
偈颂一百三十三首 其一三一
释居简（宋代）

大地及日月，时至皆归尽。未尝有一物，不被无常吞。
征人怨 其一
方一夔（宋代）

辞家泊水几番秋，流浪天南海角头。此去千鹅三万里，凭君马上寄离愁。
偈十六首 其十四
释行瑛（宋代）

提智慧剑，破烦恼网。拔生死类，置涅槃宅。空却魔王窟穴，埽荡恶趣关防。

开拓般若封疆，滋长菩提种性。与么作用，与么建立。

象驾峥嵘谩进途，谁见螳螂能拒辙。
次韵牡丹四绝 其二
李之仪（宋代）

云低雨细静无风，似著精神染异红。驻辇慈恩赏佳句，若论今日定谁工。
十七日夜月色尤佳与韦去非东亭小酌
冯时行（宋代）

秋来瑶海浴婵娟，天上人间又一年。
有酒何妨三夜看，无云尚见九分圆。
楼台迥忆仙游眼，村落遥思禁曙烟。
半柄衔山风露冷，归来清绝不成眠。
偶作
李洪（宋代）

不种松陵二顷田，却来江浦按戈船。
乘风破浪非吾事，暂借僧窗永日眠。
偈颂六十首
释昙华（宋代）

大道无方所，从容寰海间。
几思归隐处，安乐在庐山。
移住别友
罗隐（唐代）

自到西川住，惟君别有情。常逢对门远，又隔一重城。
齐天乐 题孚斋王下乘槎载妓圆
顾太清（清代）

聚香国里香风起，灵槎御风而下。天女腰肢，维摩眉宇，闻是王下自写。

欲何为也。有百八牟尼，一函般若。不著纤尘，屏除一切更娴雅。

本来心在云水，现官身说法，恁般潇洒。不染峰峦，不增泉石，一片青天光射。

翠鬟娇姹。岂谢傅东山，管弦游冶。载个人儿，散天花侍者。
和西园胡季履见寄 其一
曹彦约（宋代）

衣冠叶叶著师儒，创见皇家异代无。前事盛哉申国吕，近时继代武夷胡。

累朝经学堪贻厥，三世名家列友于。莫道新来凋一萼，西园老柏更清癯。
翠翠辞
王问（明代）

翠翠复翠翠，双飞亦双止。
西风吹老芙蓉枝，水冷河清鱼不起。
吹从南海去，暮仍珠树归。
娟娟波心影，氄氄身上衣。
今日沙头忽不见，点上吴宫美人面。
和吴子范自寿 其二
王汝赓（清代）

学问淹通贯百家，文章绚烂灿如霞。龚黄政绩还堪拟，元白诗才蔑以加。

结纳名贤心自热，品题人物眼无花。常留此老为矜式，好慰吾乡众望赊。
暮春邢子愿侍御过访邀登虎窟山洞遇雨和韵
于慎行（明代）

春尽无登眺，留山待客来。残花岩际落，野席雨边开。

雾合峰阴树，云飞洞口台。醉忘归路远，昏夜踏泥回。
奉和鲁望樵人十咏。樵歌
皮日休（唐代）

此曲太古音，由来无管奏。多云采樵乐，或说林泉候。

一唱凝闲云，再谣悲顾兽。若遇采诗人，无辞收鄙陋。
绍兴十年发皇太后册宝八首
佚名（隋代）

孝奉天仪，信维休德。
发越徽音，礼文靡忒。
永保嘉祥，时万时億。
归于东朝，含饴燕息。
咏盆中松竹梅各一首 其三 梅
玄烨（清代）

琼林遗玉骨，粉蕊趁冰姿。香透芙蓉帐，诗成度玉墀。
思君恩
张仲素（唐代）

紫禁香如雾，青天月似霜。云韶何处奏，只是在朝阳。